Odločba Sveta

z dne 19. septembra 1978

o dejavnostih nekaterih tretjih držav v pomorskem tovornem prometu

(78/774/EGS)

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 84(2) Pogodbe,

ob upoštevanju osnutka odločbe, ki ga je predložila Komisija,

ob upoštevanju mnenja Evropskega parlamenta [1],

ob upoštevanju mnenja Ekonomsko-socialnega odbora [2],

ker je treba vzpostaviti informacijske sisteme, ki institucijam Skupnosti omogočajo seznanitev z dejavnostmi ladjevja tretjih držav, katerih praksa škoduje interesom držav članic v pomorskem prometu, in zlasti če te dejavnosti neugodno vplivajo na konkurenčno udeležbo ladjevja držav članic v mednarodni pomorski trgovini; ker morajo ti informacijski sistemi olajšati posvetovanje na ravni Skupnosti;

ker je treba predvideti možnost sprejetja potrebnih ukrepov na ravni Skupnosti, da bodo lahko države članice skupno izvajale pooblastila o sprejetju protiukrepov v zvezi z dejavnostmi nekaterih tretjih držav v pomorskem tovornem prometu,

SPREJEL NASLEDNJO ODLOČBO:

Člen 1

1. Vsaka država članica sprejme vse potrebne ukrepe za vzpostavitev sistema, ki ji omogoča zbiranje informacij o dejavnostih ladjevja tretjih držav, katerih praksa škoduje interesom držav članic v pomorskem prometu, in zlasti če te dejavnosti neugodno vplivajo na konkurenčno udeležbo ladjevja držav članic v mednarodni pomorski trgovini.

2. Ta sistem mora vsaki državi članici omogočiti, da v obsegu, potrebnem za doseganje ciljev iz odstavka 1, zbira informacije o:

- ravni ponujenih storitev v pomorskem tovornem prometu,

- vrsti, obsegu, vrednosti, izvoru in namembnem kraju blaga, ki se v zadevnih državah članicah natovarja ali raztovarja z uporabo ladij, vključenih v te storitve in

- ravni tarif, zaračunanih za te storitve.

Člen 2

1. Svet soglasno določi, za katero ladjevje tretjih držav se informacijski sistem skupno uporablja.

2. Odločba iz odstavka 1 določa vrsto pomorskega tovornega prometa, za katerega se informacijski sistem uporablja, datum uvedbe sistema, v kakšnih presledkih naj se zagotovijo informacije in katere vrste informacij iz člena 1 se zbirajo.

3. Vsaka država članica pošilja Komisiji redno ali na njeno zahtevo informacije, ki jih pridobi prek svojega informacijskega sistema.

4. Komisija združi informacije za celotno Skupnost. Za te informacije se uporablja člen 4 Odločbe Sveta 77/587/EGS z dne 13. septembra 1977 o uvedbi posvetovalnega postopka o odnosih med državami članicami in tretjimi državami glede zadev, vezanih na ladijski promet, in o aktivnostih v zvezi s temi zadevami v mednarodnih organizacijah [3].

Člen 3

Države članice in Komisija v okviru posvetovalnega postopka, vzpostavljenega z Odločbo št. 77/587/EGS, in med drugim na podlagi informacij, pridobljenih prek informacijskega sistema iz člena 1, redno pregledujejo dejavnosti ladjevja tretjih držav, navedene v odločbah iz člena 2.

Člen 4

Svet lahko soglasno sklene, da države članice nasproti tretji državi ali skupini tretjih držav, v zvezi s katero je bila sprejeta odločba iz člena 2, skupno uporabijo ustrezne protiukrepe, ki so del njihove nacionalne zakonodaje.

Člen 5

Države članice ohranijo pravico do enostranske uporabe svojih nacionalnih informacijskih sistemov in protiukrepov.

Člen 6

Države članice sprejmejo zakone in druge predpise, potrebne za izvajanje te odločbe, po posvetovanju s Komisijo čim prej, vendar najpozneje do 31. decembra 1978.

Člen 7

Ta odločba je naslovljena na države članice.

V Bruslju, 19. septembra 1978.

Za Svet

Predsednik

H.-D. Genscher

[1] UL C 131, 5.6.1978, str. 40.

[2] Mnenje, podano 1. junija 1978 (še ni objavljeno v Uradnem listu).

[3] UL L 239, 17.9.1977, str. 23.

--------------------------------------------------